Initiativ fra Kongeriget Sverige med henblik på vedtagelse af Rådets afgørelse RIA om indførelse af en ordning for særlig retskemisk profilanalyse af syntetisk narkotika

(2001/C 10/01)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel 30 og 31 samt artikel 34, stk. 2, litra c),

under henvisning til initiativ fra Kongeriget Sverige(1),

under henvisning til udtalelse fra Europa-Parlamentet(2), og

ud fra følgende betragtninger:

(1) Der bør tages hensyn til punkt 43 i konklusionerne fra Det Europæiske Råd i Tammerfors i oktober 1999, punkt 4.1.1.4 i EU's narkotikahandlingsplan (2000-2004) og punkt 7 på Kommissionens resultattavle.

(2) Den anvendte fremstillingsformel og fremstillingsteknik giver den fremstillede syntetiske narkotika visse fælles karakteristika, som gør det muligt at spore syntetisk narkotika, der er beslaglagt på forskellige steder på forskellige tidspunkter, tilbage til samme oprindelsessted, dvs. at fastslå, at der er sammenfald mellem de forskellige beslaglæggelser.

(3) Visse nationale retskemiske laboratorier i EU har udviklet specielle teknikker til analyse af syntetisk narkotika, som gør det muligt at fastlægge sådanne fælles karakteristika.

(4) Sådanne karakteristika bringer nye oplysninger for dagen, som supplerer de traditionelle efterforskningsoplysninger. Ved at kombinere de to former for oplysninger vil man kunne skabe eller underbygge forbindelser mellem igangværende eller afsluttede strafferetlige efterforskninger og derigennem lettere finde frem til ulovlige centre eller netværk, der er involveret i fremstilling og afsætning af syntetisk narkotika.

(5) På kort sigt er det ikke teknisk muligt at harmonisere de data, der fremkommer ved de udviklede specielle teknikker. De laboratorier, der har udviklet sådanne teknikker, bør udpeges til at tage sig af den specielle fysiske og kemiske fastlæggelse af karakteristika og profilanalyse af urenheder i forbindelse med syntetisk narkotika.

(6) Hurtig indsamling, kombination og analyse af retskemiske oplysninger og efterforskningsoplysninger er af altafgørende betydning for at opnå et brugbart resultat; udtagne prøver af beslaglagt ulovlig syntetisk narkotika bør derfor fremsendes til de udpegede laboratorier umiddelbart efter beslaglæggelsen, og samtidig hermed bør efterforskningsoplysninger sendes til Europol -

TRUFFET FØLGENDE AFGØRELSE:

Artikel 1

Analyse af udtagne prøver

1. Der oprettes et europæisk net af laboratorier, som skal udføre særlige retskemiske profilanalyser (i det følgende benævnt "særlige analyser") af prøver af beslaglagt syntetisk narkotika med henblik på forebyggelse, afsløring, efterforskning og forfølgning af strafbare handlinger.

2. I denne afgørelse forstås ved "syntetisk narkotika" MDMA og andre ecstasy-lignende stoffer (rusmidler af amfetamintypen).

Artikel 2

Udpegning af laboratorier

1. I bilaget findes en liste over de laboratorier, der er udpeget til at udføre særlige analyser af prøver af syntetisk narkotika.

2. Hvert enkelt laboratorium er kompetent til at analysere de relevante former for syntetisk narkotika, der er anført i bilaget.

Artikel 3

Laboratoriernes opgaver

1. De udpegede laboratorier har to hovedopgaver, som består i:

a) på alle medlemsstaters vegne at udføre særlige retskemiske analyser af de prøver af syntetisk narkotika, der fremsendes til dem

b) at afgøre, om der er sammenfald mellem de analyserede prøver og andre prøver, som det berørte laboratorium tidligere har analyseret.

2. De udpegede laboratorier anvender de bedst mulige kemiske processer til den særlige analyse og fører et register over alle analyserede prøver, således at det er muligt at kontrollere, om der er sammenfald mellem forskellige prøver.

Artikel 4

Omkostninger

De omkostninger, som et udpeget laboratorium pådrager sig i forbindelse med det arbejde, det udfører i medfør af denne afgørelse, afholdes af den medlemsstat, på hvis område det er beliggende.

Artikel 5

Pligt til at udtage og fremsende prøver

1. Medlemsstaterne udtager prøver af syntetisk narkotika, som beslaglægges på fremstillingsstedet, og fremsender disse prøver til de udpegede laboratorier med henblik på særlig analyse.

2. Medlemsstaterne udtager endvidere prøver af syntetisk narkotika, der beslaglægges andre steder end på fremstillingsstedet, og fremsender disse prøver til de udpegede laboratorier, såfremt den beslaglagte mængde overstiger:

a) 500 for piller eller doser

b) 1000 ml for væsker

c) 1000 g for pulver eller løs vægt.

3. Prøverne skal foreligge i en tilstrækkelig mængde til, at de udpegede laboratorier kan udføre de opgaver, der er fastsat i artikel 3.

4. Udtagningen af prøver og den efterfølgende fremsendelse foretages så hurtigt som muligt og kan kun afslås, hvis udtagningen og/eller fremsendelsen af prøverne vil kunne:

- skade væsentlige nationale sikkerhedsinteresser

- bringe gennemførelsen af en igangværende efterforskning eller en persons sikkerhed i fare, eller

- berøre oplysninger vedrørende særlige efterretningstjenester eller særlig efterretningsvirksomhed, der angår statens sikkerhed.

5. Fremsendelsen af prøver sker i overensstemmelse med Rådets afgørelse 2001/.../RIA af ... om fremsendelse af udtagne prøver af ulovlig narkotika(3). Hverken den fremsendende eller den modtagende medlemsstat kan nægte at udfylde den nødvendige prøvefremsendelsesformular, der er omhandlet i artikel 4 i nævnte afgørelse, såfremt en prøve fremsendes i medfør af nærværende artikel.

Artikel 6

Underretning om resultatet

1. Laboratoriet underretter så hurtigt som muligt den fremsendende medlemsstat om resultatet af den særlige analyse og om eventuelle sammenfald med andre prøver.

2. Medlemsstater, der tidligere har fremsendt prøver til laboratoriet, underrettes om mulige sammenfald og om oprindelsen af den prøve, der er sammenfald med.

Artikel 7

Europol

1. I overensstemmelse med artikel 4, stk. 4, i Europol-konventionen og med forbehold af samme konventions artikel 4, stk. 5, sendes efterforskningsoplysninger vedrørende en beslaglæggelse, hvoraf en prøve fremsendes til analyse i overensstemmelse med artikel 5 i denne afgørelse, til Europol samtidig med, at prøven fremsendes til det udpegede laboratorium.

2. I overensstemmelse med artikel 4, stk. 4, i Europol-konventionen og med forbehold af samme konventions artikel 4, stk. 5, underrettes Europol så hurtigt som muligt om alle sammenfaldende prøver. Europol tilsendes oplysninger om arten af den beslaglagte narkotika samt om oprindelsen af de sammenfaldende prøver.

3. De i stk. 2 nævnte oplysninger sendes til Europol gennem den nationale enhed, som i medfør af artikel 4 i Europol-konventionen er oprettet i den medlemsstat, på hvis område det berørte laboratorium er beliggende.

Artikel 8

Evaluering

1. Denne afgørelse evalueres i Rådet inden den ...(4).

2. Med henblik på denne evaluering opbevarer de udpegede laboratorier i mindst fem år et register over alle udførte særlige analyser.

Artikel 9

Ikrafttræden

Denne afgørelse har virkning fra den 1. september 2001.

Udfærdiget i ...

På Rådets vegne

Formand

(1) EFT C ...

(2) EFT C ...

(3) EFT L ...

(4) Fem år efter denne afgørelses ikrafttræden.

BILAG

>TABELPOSITION>